**NEFOS støttes med millioner til at forebygge børn og unges mistrivsel**

**En stor bevilling fra Socialministeriet gør det muligt for NEFOS i samarbejde med Odense kommune og Centrene for Selvmordsforebyggelse at hjælpe børn og unge, der lever tæt på familiemedlemmers selvmordsadfærd. Projektet er det første af sin art i Europa.**

Hvis man som barn eller ung oplever selvmord, selvmordsforsøg eller trusler om selvmord, så er man selv i stor risiko for svær mistrivsel:

*”Vi har i NEFOS i øjeblikket særligt fokus på børn- og unge, der oplever selvmord, selvmordsforsøg eller trusler om selvmord på nærmeste hånd. Disse børn, der lever i skyggen af en søskendes selvmordsforsøg eller som ofte er særdeles usynlige i familierne, når far eller mor foretager en selvmordshandling. Pengene er en vigtig saltvandsindsprøjtning, som gør, at vi kan skabe hurtig kontakt til børnefamilierne lige efter, det er sket,”* udtaler Elene Fleischer, leder af NEFOS.

**Målet er færre selvmordsforsøg og selvskadende handlinger blandt børn og unge**

Bevillingen fra Socialministeriet skal gå til tidlig opsporing og forebyggelse af børn og unges mistrivsel:

*”Vi vil videreudvikle vore tilbud om samtaler og rådgivning, som på sigt betyder: Færre børn og unge, der mistrives, mindre selvskadende adfærd og en reduktion af selvmordsadfærd i målgruppen. De gode erfaringer, vi har og videreudvikler i samarbejde med børn og ungelægerne i Odense Kommune, tilbydes  også landets andre kommuner”* siger Elene Fleischer.

**Bevilling på flere millioner kroner**

Socialminister Manu Sareen har netop offentliggjort navnene på de organisationer, der kan se frem til en bevilling. Blandt disse er NEFOS, som har fået en bevillingsramme på 3.9 millioner over en 3 årig periode. Det faktum, at NEFOS har et godt samarbejde med kommuner, det psykiatriske behandlingssystem og andre i det etablerede system, er blandt de vigtigste årsager til, at NEFOS modtager bevillingen.